
MÄÄRÄAIKAISTEN OPETTAJIEN JA SIJAISTEN OTTAMINEN SEKÄ VIRKAVAPAUKSIEN MYÖNTÄMINEN

Sivistystoimialan toimintasäännön 4 §:n mukaan työnjohtaja (rehtori) valitsee määräaikaisen henkilöstön enintään vuodeksi.

Jos rekrytointitarve on yli 3 kuukautta, rehtori tekee ilmoituksen rekrytointitarpeesta. 


Määräaikaisuuden perusteet
	Laki kunnan ja hyvinvointialueen viranhaltijasta 3 §:
Viranhaltija voidaan ottaa määräajaksi vain viranhaltijan omasta pyynnöstä tai jos määräajaksi ottamisesta erikseen säädetään taikka tehtävän luonne, sijaisuus, avoinna olevaan virkasuhteeseen kuuluvien tehtävien hoidon järjestäminen tai muu näihin rinnastettava kunnan tai hyvinvointialueen toimintaan liittyvä määräaikaista virkasuhdetta edellyttävä seikka sitä vaatii. (29.6.2021/627)


Määräaikaisuuden kesto
Kaikki palvelussuhteet alkavat siitä päivästä, kun työ tosiasiallisesti alkaa.

Jos määräaikainen palvelussuhde alkaa kesken syyskauden ja kestää kevätlukukauden loppuun saakka, työsopimukset ja viranhoitomääräykset tehdään seuraavasti:

	Palvelussuhteen alkaminen
	Palvelussuhteen päättyminen

	elokuu - syyskuu 
	31.7. 

	lokakuu - tammikuu 
	30.6. 

	helmikuusta alkaen 
	koulun työvuoden päättymispäivä 



Jos määräaikainen opettaja tarvitaan vain syyslukukaudeksi, aloituspäivä on se, jolloin työ tosiasiallisesti alkaa (esim. aloitusveso) ja päättymispäivä 31.12. 
Jos henkilö jatkaa samassa tehtävässä määräaikaisena kevätlukukaudelle, palvelussuhde jatkuu katkeamattomana. 

HUOM! Vakinaiset palvelussuhteet alkavat hakuilmoituksessa ilmoitettuna päivänä.
Poikkeuksena ovat sisäiset siirrot, joissa viranhoito jatkuu katkeamattomana.

Koko lukuvuoden ajaksi voidaan ensisijaisesti ottaa vain muodollisesti kelpoinen opettaja. Mikäli muodollisesti kelpoisia opettajia ei ole saatavilla, opetusta voidaan väliaikaisesti enintään vuoden ajaksi määrätä antamaan henkilö, jolla on riittävä koulutus ja tehtävän edellyttämä taito. Tällainen henkilö voidaan kuitenkin määrätä antamaan opetusta yli kuuden kuukauden ajaksi vain, jos tehtävän edellyttämät kelpoisuusvaatimukset täyttäviä henkilöitä ei ole määräystä annettaessa saatavilla tai jos siihen on muu erityinen syy. (Asetus opetustoimen henkilöstön kelpoisuusvaatimuksista 23 §) 


Virkavapaat
Virka- ja työvapaat voivat olla lakiin ja asetuksiin perustuvia palkallisia ja palkattomia vapaita tai harkinnanvaraisia palkattomia vapaita. Niiden myöntämisestä, perusteista ja jaksotuksesta ks. Kuopion kaupungin Ohje harkinnanvaraisten virka- ja työvapaiden myöntämiseen. 


Pitemmät harkinnanvaraiset virkavapaudet 
Pitempien harkinnanvaraisten virkavapauksien myöntämisessä noudatetaan alla olevaa taulukkoa ja otetaan huomioon opettajien yhdenvertainen kohtelu ja virkaehtosopimuksen määräykset (OVTES 37 §).  Ohje koskee myös osittaista virkavapaata.

	Virkavapauden alkaminen
	Virkavapauden päättyminen

	elokuu - syyskuu 
	31.7. 

	lokakuu - tammikuu 
	30.6. 

	helmikuusta alkaen 
	koulun työvuoden päättymispäivä 


 
Lukiokoulutuksessa virkavapauden myöntämisessä otetaan huomioon jaksojärjestelmä.  


Lyhytaikaiset ja äkilliset sijaisuustarpeet
Äkillisissä sijaisuustilanteissa otetaan huomioon perusopetus- ja lukiolaissa määritelty oppilaan/opiskelijan oikeus turvalliseen oppimisympäristöön sekä opetussuunnitelman toteuttamiseen liittyvät käytännön asiat. Harkintavalta ja vastuu sijaisten palkkaamisessa on koulun toiminnasta vastaavalla rehtorilla.  
 
Äkilliset sijaisuustilanteet hoidetaan tilanteen mukaan  
· antamalla sijaismääräys koulun vapaana olevalle opettajalle  
· ottamalla ulkopuolinen sijainen 
· antamalla koulun opettajalle ovo-määräys 
 
Koulunkäynninohjaaja voidaan ottaa opettajan sijaiseksi ainoastaan keskeyttämällä ohjaajan työ ja ottamalla hänet erillisellä päätöksellä opettajan sijaiseksi. Perusteltu syy voi olla esim. se, että ohjaaja tuntee opetusryhmän toimintatavat ja oppilaat.  

